Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου για την καθιέρωση τεχνικών ορθολογικού προγραμματισμού στους τομείς της διανομής ηλεκτρισμού και φυσικού αερίου» ()

(96/C 204/20)

Στις 19 Ιανουαρίου 1996, και σύμφωνα με το άρθρο 130 Σ, παράγραφος 1, της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα ενέργειας, πυρηνικών θεμάτων και έρευνας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 9 Απριλίου 1996 με βάση εισηγητική έκθεση του κ. Morgan.

Κατά την 335η σύνοδο ολομέλειάς της (συνεδρίαση της 24ης Απριλίου 1996), η Οικονομική και Κοινωνική Επιτροπή υιοθέτησε με 108 ψήφους υπέρ, 5 ψήφους κατά και 11 αποχές, την ακόλουθη γνωμοδότηση.

1. Εισαγωγή

1.1. Η ΟΚΕ επιθυμεί κατ`αρχάς, να εκφράσει εκ νέου την πλήρη υποστήριξή της προς το στόχο της Κοινότητας σχετικά με τη σταθεροποίηση των εκπομπών διοξειδίου του άνθρακα, το 2000, στα επίπεδα του 1990 σε ολόκληρη την Κοινότητα. Εντούτοις, σημειώνει, επίσης, ότι η πρόταση δεν θα τεθεί σε ισχύ πριν από το 1997, γεγονός που σημαίνει ότι θα έχει περιορισμένη επίδραση ως προς την επίτευξη του στόχου που έχει τεθεί για το έτος 2000. Επομένως, η ΟΚΕ θεωρεί ότι η πρόταση θα πρέπει να έχει ως στόχο να συμβάλει στην επίτευξη περαιτέρω βελτιώσεων της ενεργειακής αποδοτικότητας για την περίοδο μετά από το έτος 2000.

1.2. Η ΟΚΕ αναγνωρίζει ότι η ενεργειακή αποδοτικότητα μπορεί να διαδραματίσει καθοριστικό ρόλο στην επίτευξη του στόχου σχετικά με τις εκπομπές διοξειδίου του άνθρακα (CO2) και ότι η βελτίωση μπορεί να αποβεί επωφελής και σε άλλους τομείς, καθιστώντας κυρίως ανταγωνιστικότερη την οικονομία της Κοινότητας και δίδοντας στους καταναλωτές ενέργειας την δυνατότητα να καλύψουν τις ανάγκες τους σε θέρμανση, φωτισμό και ηλεκτρικό ρεύμα με το μικρότερο δυνατό κόστος. Προς τον σκοπό της ενίσχυσης της κοινωνικής συνοχής, είναι ιδιαίτερα σημαντικό να επωφεληθούν από τα πλεονεκτήματα της ενεργειακής αποδοτικότητας, οι καταναλωτές που διαθέτουν χαμηλό εισόδημα.

1.3. Η ΟΚΕ αναγνωρίζει, επίσης, ότι οι εταιρείες φυσικού αερίου και ηλεκτρικού ρεύματος, οι οποίες εφοδιάζουν την ευρεία πλειοψηφία των καταναλωτών της Κοινότητας με ενέργεια, θα πρέπει να διαδραματίσουν καθοριστικό ρόλο για την παροχή ενεργειακά αποδοτικής θέρμανσης, φωτισμού, και ηλεκτρικού ρεύματος στα νοικοκυριά, τις επιχειρήσεις και άλλους καταναλωτές, με το μικρότερο δυνατό κόστος. Στο πλαίσιο αυτό, η ΟΚΕ επισημαίνει την αξιόλογη εμπειρία που αποκτήθηκε μέσω του προγράμματος SAVE και μίας σειράς σχεδίων ενεργειακής αποδοτικότητας που αναλήφθηκαν από εταιρείες φυσικού αερίου και ηλεκτρικού ρεύματος.

1.4. Η ΟΚΕ αποδίδει ιδιαίτερη σημασία στην ενεργειακή αποδοτικότητα και, στη γνωμοδότησή της για την πρόταση SAVE, που εκδόθηκε το 1991, αναφέρει ότι τα κράτη μέλη θα πρέπει να δώσουν μεγαλύτερη προτεραιότητα στην ενεργειακή αποδοτικότητα, τόσο λόγω της ανάγκης εξοικονόμησης ενέργειας όσο και για περιβαλλοντικούς λόγους (). Το Σεπτέμβριο του 1994, η ΟΚΕ εξέδωσε γνωμοδότηση για την «Κοινοτική Ενεργειακή Πολιτική» (). Η εν λόγω γνωμοδότηση κατέληγε στο συμπέρασμα ότι «η ορθολογική χρήση της ενέργειας αποτελεί έναν από τους ενεργειακούς τομείς που παρουσιάζει τις καλύτερες προοπτικές για το μέλλον. Η συμβολή της είναι πλήρως θετική όσον αφορά την βελτίωση της ανταγωνιστικότητας, την ασφάλεια του εφοδιασμού και την προστασία του περιβάλλοντος».

1.5. Η ΟΚΕ αναγνωρίζει ότι η μεταβολή των μεθόδων παραγωγής ηλεκτρικής ενέργειας είναι δυνατόν να παράσχει σημαντικές δυνατότητες ως προς τη μείωση των εκπομπών διοξειδίου του άνθρακα (CO2). Εντούτοις, το εν λόγω θέμα δεν εμπίπτει στο πεδίο εφαρμογής της υπό εξέταση πρότασης και ως εκ τούτου δεν έχει ληφθεί υπόψη κατά την προετοιμασία της παρούσας γνωμοδότησης.

1.6. Στη γνωμοδότηση θίγεται το ζήτημα των επιπτώσεων της απελευθέρωσης της αγοράς, ως προς τις δυνατότητες που παρέχονται, τις προσεγγίσεις των προγραμμάτων ενεργειακής αποδοτικότητας που αναλαμβάνουν εταιρείες διανομής ηλεκτρισμού και φυσικού αερίου καθώς και τον ρόλο που διαδραματίζουν νεοεισερχόμενες εταιρείες. Εντούτοις, σε όλες τις περιπτώσεις, θεωρείται δεδομένο ότι θα τεθούν σε ισχύ οι κατάλληλες κανονιστικές ρυθμίσεις, προκειμένου να διασφαλισθεί ότι εκπληρώνονται οι υποχρεώσεις παροχής υπηρεσιών κοινής ωφελείας.

1.7. Η ΟΚΕ, επομένως, εκφράζει την ικανοποίησή της για τους στόχους στην επίτευξη των οποίων αποβλέπει η εν λόγω πρόταση, παρά το γεγονός ότι συναντά ορισμένες δυσκολίες ως προς την ερμηνεία των επιπτώσεων του κειμένου του σχεδίου οδηγίας. Κατά συνέπεια, στο μέρος 2 εξετάζονται τα κύρια σημεία του κειμένου τα οποία προκαλούν σύγχυση. Στο μέρος 3 διατυπώνονται παρατηρήσεις για περαιτέρω ζητήματα που θίγονται στο εν λόγω σχέδιο. Στο μέρος 4 συνιστάται η διενέργεια ειδικών τροποποιήσεων επί του κειμένου. Στο μέρος 5 εκφράζεται η υπό προϋποθέσεις υποστήριξη της έκδοσης οδηγίας, βάσει των εν λόγω τροποποιήσεων.

2. Ερμηνεία του σχεδίου οδηγίας

2.1. Άρθρο 1

Υπάρχουν αρκετοί σημαντικοί όροι στο εν λόγω άρθρο οι οποίοι θα πρέπει να διασαφηνισθούν, όπως: οι «τομείς διανομής ηλεκτρισμού και φυσικού αερίου», ιδιαίτερα όσον αφορά τη διαφορά που υφίσταται μεταξύ της λειτουργίας του εφοδιασμού και της διανομής, ο «ολοκληρωμένος προγραμματισμός των ενεργειακών πόρων», οι «επενδυτικές ευκαιρίες», και η «ενιαία οικονομική βάση». Είναι επίσης σημαντικό να διασαφηνισθεί από την Επιτροπή ο περιορισμός της εφαρμογής του ολοκληρωμένου προγραμματισμού των ενεργειακών πόρων στη λειτουργία της διανομής (και εφοδιασμού) των εταιρειών ηλεκτρισμού και φυσικού αερίου.

2.1.1. Παρά το γεγονός ότι το σχέδιο οδηγίας αναφέρεται στις εταιρείες διανομής, η λειτουργία της προσφοράς και όχι της διανομής είναι εκείνη που αφορά άμεσα τον καταναλωτή και δίδει τη δυνατότητα ανάπτυξης του νέου ρόλου των εταιρειών «ως προμηθευτών ενεργειακών υπηρεσιών και όχι απλώς ως οργανισμών παροχής εμπορικών αγαθών». Αυτό αναγνωρίζεται και στο έγγραφο της Επιτροπής για την Εσωτερική Αγορά, στο οποίο ορίζεται η διανομή ως «η μεταφορά ηλεκτρικής ενέργειας και φυσικού αερίου μέσω συστημάτων διανομής χαμηλότερης τάσης και τοπικών ή περιφερειακών συστημάτων αγωγών με σκοπό τον εφοδιασμό των καταναλωτών» και ο εφοδιασμός ως «η μετάδοση και πώληση ηλεκτρικής ενέργειας και φυσικού αερίου στους καταναλωτές» (). Η ΟΚΕ αναγνωρίζει ότι, σε πολλά κράτη μέλη, οι λειτουργίες της διανομής και του εφοδιασμού, ενσωματώνονται στις δραστηριότητες της ίδιας εταιρείας η οποία είναι πιθανό να διαθέτει το μονοπώλιο του εφοδιασμού των τοπικών καταναλωτών. Εντούτοις, με την απελευθέρωση της αγοράς, η εν λόγω κατάσταση ενδέχεται να μεταβληθεί και το άνοιγμα του εφοδιασμού στον ανταγωνισμό θα καταστεί πραγματικότητα. Οιαδήποτε αναφορά επομένως στην πρόταση στον εφοδιασμό και τη διανομή πρέπει να αντικατοπτρίζει την ύπαρξη διαφορετικών διαρθρώσεων σε κάθε κράτος μέλος και τις προσπάθειες για την απελευθέρωση της αγοράς.

2.1.2. Ο ολοκληρωμένος προγραμματισμός των ενεργειακών πόρων ταυτίζεται γενικά με το σύστημα που εφαρμόσθηκε αρχικά στις ΗΠΑ, δηλαδή τη συγκριτική ανάλυση του κόστους-οφέλους όσον αφορά την πραγματοποίηση επενδύσεων στον τομέα των νέων μορφών παραγωγής ενέργειας, τον εξοπλισμό διανομής ή μεταβίβασης ως αντίβαρο στην πραγματοποίηση επενδύσεων για τη λήψη μέτρων περιορισμού της ενεργειακής ζήτησης εκ μέρους των καταναλωτών, δηλαδή διαχείρισης της ζήτησης. Υπό την μορφή αυτή, ο ολοκληρωμένος προγραμματισμός των ενεργειακών πόρων απαιτεί το μονοπωλιακό εφοδιασμό του τελικού καταναλωτή (νοικοκυριά και επιχειρήσεις) και διευκολύνεται σημαντικά από την κάθετη ολοκλήρωση. Αντίθετα με την εν λόγω ευρύτατα αποδεκτή ερμηνεία, η Επιτροπή εφαρμόζει τον ολοκληρωμένο προγραμματισμό των ενεργειακών πόρων μόνον όσον αφορά τις δυνατότητες διαχείρισης της ζήτησης, στο πλαίσιο των λειτουργιών της διανομής και (στην περίπτωση που υπάρχει διάκριση των δύο λειτουργιών) του εφοδιασμού των εταιρειών ηλεκτρισμού και φυσικού αερίου. Η ΟΚΕ εκφράζει την επιθυμία να αποφευχθεί η χρήση του όρου «ολοκληρωμένος προγραμματισμός των ενεργειακών πόρων» και να προτιμηθεί η χρήση του όρου «τεχνικές ορθολογικού προγραμματισμού», που αποτελεί και τον τίτλο του σχεδίου οδηγίας.

2.1.3. Η ΟΚΕ θεωρεί ότι η Επιτροπή δίδει στον όρο «επενδυτικές ευκαιρίες» την ακόλουθη ερμηνεία:

2.1.3.1. Στην περίπτωση των εταιρειών εφοδιασμού ιδιαίτερα, η πώληση ολοκληρωμένων ενεργειακών υπηρεσιών (βλ. σημείο 3.2), αντί της επικέντρωσης των προσπαθειών στη μεγιστοποίηση των μονάδων ηλεκτρισμού και φυσικού αερίου που καταναλώνονται.

2.1.3.2. Η εισαγωγή τεχνικών χειρισμού της ζήτησης από τις εταιρείες διανομής (ιδιαίτερα προκειμένου να μειωθεί η ζήτηση τις ώρες αιχμής), προκειμένου να αποφευχθεί ή να αναβληθεί η ανάγκη πραγματοποίησης επενδύσεων σε σχέση με τη δυναμικότητα του δικτύου διανομής. Στην περίπτωση ύπαρξης μιας ελευθερωμένης αγοράς, οι προτάσεις για το χειρισμό της ζήτησης που θα υποβληθούν από μία εταιρεία διανομής θα πρέπει είτε να σχεδιασθούν προσεκτικά σε συνεργασία με τις εταιρείες εφοδιασμού (πράγμα που είναι δυνατόν να αποδειχθεί δύσκολο), είτε πρέπει να εκδηλωθούν οι προθέσεις του διανομέα προς τους προμηθευτές μέσω μιας κατάλληλης πολιτικής τιμών σε σχέση με τη χρήση του συστήματος.

2.1.3.3. Σε ορισμένες χώρες, δεν υφίσταται κανένας περιορισμός ως προς την εφαρμογή συστημάτων μικτής παραγωγής ηλεκτρισμού-θερμότητας εκ μέρους των διανομέων και των προμηθευτών. Στο σχέδιο δεν διευκρινίζεται εάν πρόκειται για συμπαραγωγή ή για μικτή παραγωγή ηλεκτρισμού-θερμότητας. Εντούτοις, η μικρής κλίμακας, αποκεντρωμένη (γεωγραφικά εντοπισμένη) μικτή παραγωγή ηλεκτρισμού-θερμότητας, μπορεί να διαδραματίσει καθοριστικό ρόλο στο πλαίσιο του χειρισμού της ζήτησης και αποτελεί κύριο συστατικό στοιχείο της παροχής ολοκληρωμένων ενεργειακών υπηρεσιών (βλ. σημείο 3.2). Ειδικότερα, η μικτή παραγωγή ηλεκτρισμού-θερμότητας μπορεί να βελτιώσει την αποδοτικότητα της τελικής χρήσης της ενέργειας, διευκολύνοντας την εγκατάλειψη άλλων μορφών θέρμανσης που προκαλούν μεγαλύτερες εκπομπές διοξειδίου του άνθρακα (CO2).

2.1.3.4. Εντούτοις, οι εν λόγω δυνατότητες, δεν προϋποθέτουν πάντα την πραγματοποίηση επενδύσεων εκ μέρους της εταιρείας διανομής, διότι οι εν λόγω εταιρείες έχουν τη δυνατότητα της απλής αγοράς μονάδων ηλεκτρισμού ή φυσικού αερίου από άλλους παραγωγούς και της πώλησής τους στους πελάτες τους, πράξη που μάλλον αποφέρει έσοδα παρά αποτελεί δαπάνη κεφαλαίου. Επομένως, ο όρος «επενδυτικές ευκαιρίες» είναι παραπλανητικός και θα πρέπει να διαγραφεί. Προτείνεται η επαναδιατύπωση του κειμένου, σύμφωνα με το σημείο 4.3.

2.1.4. Προκειμένου να καταστεί δυνατή η εφαρμογή της πρότασης σε μία σειρά διαφορετικών διαρθρώσεων αγοράς και να είναι συμβιβάσιμη με την αρχή της επικουρικότητας, η ΟΚΕ αντιλαμβάνεται ότι επαφίεται πλήρως στη διακριτική ευχέρεια των κρατών μελών και των εταιρειών ηλεκτρισμού και φυσικού αερίου, ο καθορισμός της «ενιαίας οικονομικής βάσης».

2.1.5. Προκειμένου να διασαφηνισθεί ο περιορισμός του πεδίου εφαρμογής της πρότασης μόνο στις λειτουργίες διανομής και εφοδιασμού των εταιρειών ηλεκτρισμού και φυσικού αερίου, προτείνεται να προστεθεί μία πρόταση στο τέλος του άρθρου 1 (βλ. σημείο 4.3).

2.2. Άρθρο 2

Η ΟΚΕ είχε εκφράσει αρχικά την έντονη ανησυχία της για το γεγονός ότι η πρόταση δεν ελάμβανε επαρκώς υπόψη την ύπαρξη διαφορετικών διαρθρώσεων της αγοράς ενέργειας στα κράτη μέλη. Υφίσταται μία ευρύτατη σειρά συστημάτων, που περιλαμβάνει μονοπώλια πλήρους κάθετης ολοκλήρωσης, μονοπώλια σε ορισμένα τμήματα της αγοράς και καταστάσεις ανταγωνισμού σε ορισμένα άλλα, καθώς και αγορές που έχουν ελευθερωθεί ή βρίσκονται στο στάδιο της ελευθέρωσης. Εντούτοις, όπως καθίσταται εμφανές τώρα, το εν λόγω άρθρο συντάχθηκε εσκεμμένως με σκοπό να αποτελέσει τη βάση για την προσαρμογή των υφιστάμενων διαφορών ως προς το ιδιοκτησιακό καθεστώς και τις διαρθρώσεις της βιομηχανίας και τις διαφορετικές διαρθρώσεις των αγορών των 15 κρατών μελών και συμβαδίζει γενικά με την ανάπτυξη της ενιαίας αγοράς. Η ΟΚΕ αναγνωρίζει επίσης ότι η ασάφεια που χαρακτηρίζει την αρχή της επικουρικότητας, δίδει ευρύτατα περιθώρια στα κράτη μέλη ως προς την εφαρμογή της οδηγίας. Η δέσμη μέτρων θα καθορισθεί σε επίπεδο κρατών μελών προκειμένου να ανταποκρίνεται καλύτερα στις συνθήκες που επικρατούν σε κάθε χώρα. Είναι ευνόητο ότι η υποστηριζόμενη «ορθολογική» προσέγγιση πρέπει να είναι εμπορικά και οικονομικά επικερδής. Ερμηνευόμενη κατ`αυτόν τον τρόπο, η πρόταση μπορεί καταστεί κατάλληλη για να εφαρμοσθεί σε αγορές που λειτουργούν υπό καθεστώς πλήρους ανταγωνισμού. Εντούτοις, προκειμένου να υπάρξει ορθή ερμηνεία στο ασαφές αυτό πλαίσιο, απαιτούνται ορισμένες τροποποιήσεις ως προς τη διατύπωση των περιπτώσεων (α)-(ε) του άρθρου 2.

2.2.1. Άρθρο 2 (α)

Η αναφορά σε «όλες» τις εναλλακτικές δυνατότητες πόρων είναι πολύ ευρεία στο πλαίσιο μίας μοναδικής εταιρείας διανομής ηλεκτρισμού ή φυσικού αερίου και μπορεί να προκαλέσει πρακτικά προβλήματα και καθυστερήσεις στην εφαρμογή της οδηγίας, καθώς θα υπάρξουν δυσκολίες ως προς τον καθορισμό «όλων» αυτών των πιθανών εναλλακτικών λύσεων. Προτείνεται επομένως, στο σημείο 4.4, η διαγραφή της λέξεως «όλες».

2.2.2. Πρέπει να αποφευχθεί η χρήση του όρου «ολοκληρωμένος προγραμματισμός των ενεργειακών πόρων» (βλ. σημείο 2.1.2).

2.2.3. Άρθρο 2 (γ)

2.2.3.1. Η αρχική ανάγνωση της εν λόγω παραγράφου προκάλεσε ορισμένες ανησυχίες σχετικά με την προστασία του καταναλωτή, λόγω της προφανούς αναφοράς στα συστήματα ολοκληρωμένου προγραμματισμού των ενεργειακών πόρων που υπάρχουν στις ΗΠΑ, τα οποία είναι δυνατόν να αποβούν εις βάρος του γενικού συμφέροντος των καταναλωτών. Στις ΗΠΑ έχει ζητηθεί το σύνολο των καταναλωτών να καταβάλει προσαυξήσεις, προκειμένου να χρηματοδοτηθεί ο ολοκληρωμένος προγραμματισμός των ενεργειακών πόρων παρά το γεγονός ότι μόνον ορισμένοι επωφελούνται από αυτόν. Εντούτοις, η ΟΚΕ θεωρεί ότι η Επιτροπή δεν επιθυμεί η εφαρμογή του συστήματος του ορθολογικού προγραμματισμού των ενεργειακών πόρων να έχει ως αποτέλεσμα την αύξηση των τιμών για το σύνολο των καταναλωτών, αλλά την επιβάρυνση μόνον εκείνων που επωφελούνται από αυτόν.

2.2.3.2. Αντιλαμβανόμεθα ότι η Επιτροπή συνέταξε το εν λόγω άρθρο προκειμένου να διασφαλισθεί ότι δεν παρεμβάλλονται εμπόδια στη χρηματοδότηση συστημάτων ενεργειακής αποδοτικότητας από τις εταιρείες, λόγω της ύπαρξης νομικών περιορισμών ως προς την εμπορική ελευθερία των εταιρειών να επιβαρύνουν με το κόστος της χρηματοδότησης των εν λόγω συστημάτων τις ενεργειακές δαπάνες των πελατών τους. Εντούτοις, η παρούσα διατύπωση του σχεδίου οδηγίας, δεν διασαφηνίζει το εν λόγω θέμα και, επομένως, η ΟΚΕ προτείνει την τροποποίηση του κειμένου (βλ. σημείο 4.6) προκειμένου να διασαφηνισθεί το περιεχόμενό του.

2.2.3.3. Η διατύπωση «εξασφαλίζουν ότι οι εταιρείες διανομής που αναλαμβάνουν προγράμματα διαχείρισης της ζήτησης δεν εμφανίζουν καθαρές απώλειες εσόδων», προκαλεί ανησυχίες, διότι είναι πιθανόν να αποτελέσει αιτία για την επίδειξη υπερβολικά γενναιόδωρης στάσης έναντι των εταιρειών και εις βάρος του καταναλωτή. Οι ρυθμιστικές αρχές, όταν έχουν να αντιμετωπίσουν μια παρόμοια απαίτηση, θα προτιμήσουν να προκαλέσουν ζημία στον καταναλωτή παρά στην εταιρεία. Προτείνουμε να διαγραφεί η εν λόγω πρόταση.

2.2.4. Τα θέματα που θίγονται στο άρθρο 2 (δ) εξετάζονται στο μέρος 3 της παρούσας γνωμοδότησης.

2.2.5. Άρθρο 2 (ε)

Η ΟΚΕ κατανοεί ότι η πρόταση που περιλαμβάνεται στο σχέδιο οδηγίας σχετικά με την προώθηση της ένταξης του χειρισμού της ζήτησης σε συστήματα διαγωνισμών για την προσφορά παραγωγικής ικανότητας, συνδέεται με την πολιτική ενεργειακού εφοδιασμού του δημόσιου τομέα. Αυτό σημαίνει ότι, στην περίπτωση που οργανισμοί του δημόσιου τομέα (υπουργεία της κεντρικής κυβέρνησης, οργανισμοί περιφερειακής διοίκησης και τοπικής αυτοδιοίκησης, φορείς αρμόδιοι για την ιατροφαρμακευτική περίθαλψη), καλέσουν τις εταιρείες προμήθειας ενέργειας σε διαγωνισμό για τον ενεργειακό εφοδιασμό των κτιρίων τους, καθώς και άλλων επιχειρήσεων κοινής ωφελείας, στα κριτήρια επιλογής θα πρέπει να περιλαμβάνεται, σε ένα αρχικό στάδιο, και η απαίτηση της κάλυψης των ενεργειακών αναγκών με τον καταλληλότερο συνδυασμό των εναλλακτικών λύσεων ως προς την προσφορά και τη ζήτηση. Εντούτοις, υπό την παρούσα μορφή της οδηγίας, δεν υφίσταται σαφής διατύπωση των προαναφερθέντων, και, κατά συνέπεια, προτείνεται η επαναδιατύπωσή της στο σημείο 4.8.

3. Ζητήματα που προκύπτουν από την οδηγία

3.1. Φραγμοί στην ενεργειακή αποδοτικότητα

3.1.1. Είναι σημαντικό να γίνουν κατανοητοί οι λόγοι για τους οποίους οι καταναλωτές αποφεύγουν την πραγματοποίηση επενδύσεων στον τομέα της ενεργειακής αποδοτικότητας, παρά το γεγονός ότι μία τέτοια ενέργεια θα ήταν, σε πολλές περιπτώσεις, ιδιαίτερα επωφελής ως προς τη σχέση κόστους-οφέλους. Η έλλειψη κεφαλαίων, εκτός από την περίπτωση των νοικοκυριών που διαθέτουν χαμηλό εισόδημα (βλ. σημείο 3.1.5), δεν αποτελεί σημαντικό εμπόδιο, διότι τα περισσότερα νοικοκυριά και επιχειρήσεις θα μπορούσαν να εξασφαλίσουν δάνεια για την πραγματοποίηση επενδύσεων στον τομέα της ενεργειακής αποδοτικότητας, εάν το επιθυμούσαν.

3.1.2. Εντούτοις, η έλλειψη ενημέρωσης αποτελεί ένα σημαντικό εμπόδιο. Οι καταναλωτές διαθέτουν περιορισμένες δυνατότητες ανεξάρτητης ενημέρωσης και παροχής συμβουλών σχετικά με τη χρήση της ενέργειας. Το ζήτημα της ενημέρωσης των επιχειρήσεων είναι ιδιαίτερα σημαντικό από οικονομικής πλευράς, δεδομένου ότι οι πόροι που αναλίσκονται στη μη αποτελεσματική χρήση ενέργειας θα μπορούσαν σε πολλές περιπτώσεις να χρησιμοποιηθούν παραγωγικότερα σε άλλους τομείς της οικονομίας, για τη δημιουργία θέσεων απασχόλησης, την αύξηση της παραγωγικότητας, την αύξηση των εξαγωγών κ.λπ. Οι οργανώσεις καταναλωτών μπορούν, σε συνεργασία με τις εταιρείες διανομής ηλεκτρισμού και φυσικού αερίου, να διαδραματίσουν σημαντικό ρόλο στον τομέα της παροχής πληροφοριών.

3.1.3. Πολλοί θεωρητικοί υπολογισμοί της σχέσης κόστους-οφέλους των μέτρων ενεργειακής αποδοτικότητας είναι πιθανόν να υποτιμούν το κόστος που συνεπάγεται η συναλλαγή/μετατροπή, ιδιαίτερα όσον αφορά τον χρόνο που θα πρέπει να διαθέσει ο καταναλωτής για την οργάνωση των εργασιών, την εξασφάλιση της χρηματοδότησης, κ.λπ. Οι δαπάνες αυτές είναι δυνατόν να επιμηκύνουν το χρόνο απόσβεσης της επένδυσης ενεργειακής αποδοτικότητας σε σχέση με το κόστος που τα ίδια τα μέτρα απαιτούν και να οδηγήσουν τον καταναλωτή στο συμπέρασμα ότι τα οφέλη που θα αποκομίσει δεν αντισταθμίζουν τις προσπάθειες που θα πρέπει να καταβάλει. Για τους λόγους αυτούς, πολλές επενδύσεις ενεργειακής αποδοτικότητας που θα μπορούσαν να έχουν ως αποτέλεσμα την σημαντική εξοικονόμηση ενέργειας και τον περιορισμό των εκπομπών διοξειδίου του άνθρακα (CO2), είναι πιθανόν να μην πραγματοποιηθούν τελικά.

3.1.4. Ένα πρόσθετο πρόβλημα, το οποίο είναι δυνατόν να παρουσιασθεί όσον αφορά την ενεργειακή αποτελεσματικότητα, είναι το πρόβλημα του χρήστη-επενδυτή. Οι ιδιοκτήτες δεν έχουν ιδιαίτερα κίνητρα για την πραγματοποίηση επενδύσεων για την μόνωση των κτιρίων που τους ανήκουν, δεδομένου ότι από την εν λόγω επένδυση θα επωφεληθεί ο ενοικιαστής, λόγω της μείωσης των ενεργειακών δαπανών του. Επίσης, οι ενοικιαστές θα φανούν απρόθυμοι για την πραγματοποίηση επενδύσεων σε κτίρια τα οποία δεν αποτελούν ιδιοκτησία τους. Θα πρέπει να θεσπισθούν τα κατάλληλα συστήματα προκειμένου να επιλυθεί το εν λόγω πρόβλημα όπως, παραδείγματος χάρη, το να καταστεί δυνατόν να αντικατοπτρίζεται στα ενοίκια η ενεργειακή αποδοτικότητα των κτιρίων.

3.1.5. Οι καταναλωτές με χαμηλά εισοδήματα δεν διαθέτουν το απαιτούμενο για την χρηματοδότηση μέτρων ενεργειακής αποδοτικότητας κεφάλαιο και συχνά είναι αδύνατο να εξασφαλίσουν δάνεια προς τον σκοπό αυτό. Η περιορισμένη χρήση ενέργειας από πολλούς καταναλωτές με χαμηλό εισόδημα, έχει ως αποτέλεσμα την περιορισμένη εξοικονόμηση ενεργειακών δαπανών για πολλούς από αυτούς, μέσω της λήψης μέτρων ενεργειακής αποδοτικότητας, την επιμήκυνση της περιόδου απόσβεσης και κατά συνέπεια καθίσταται δυσκολότερη η σύναψη συμβάσεων.

3.2. Ολοκληρωμένες ενεργειακές υπηρεσίες

3.2.1. Στο σημείο 3.1 αναφέρθηκαν οι φραγμοί που παρεμβάλλονται στην ενεργειακή αποδοτικότητα. Η ΟΚΕ αναγνωρίζει ότι οι διανομείς ηλεκτρισμού και φυσικού αερίου μπορούν να συμβάλουν σημαντικά στην υπερνίκηση των εμποδίων όσον αφορά την ενημέρωση και το κόστος που απαιτεί η συναλλαγή για την επίτευξη ενεργειακής αποδοτικότητας και θεωρεί ότι η πρόταση αποτελεί ένα μέσο για την περαιτέρω ανάπτυξη του ρόλου αυτού. Αυτό που επιθυμούν στην πραγματικότητα οι καταναλωτές δεν είναι η αγορά μονάδων φυσικού αερίου ή ηλεκτρικής ενέργειας, αλλά θέρμανσης, φωτισμού και ηλεκτρικού ρεύματος. Η εισαγωγή τεχνικών ενθάρρυνσης της ορθολογικής χρήσης της ενέργειας, σύμφωνα με την εν λόγω πρόταση, θα συμβάλει στην προώθηση της νέας αυτής προσέγγισης. Οι καταναλωτές μπορούν να επιτύχουν μείωση των ενεργειακών δαπανών τους, είτε με τη μείωση της τιμής ανά μονάδα είτε με την κατανάλωση λιγότερων μονάδων. Η εταιρεία παροχής ολοκληρωμένων ενεργειακών υπηρεσιών αναγνωρίζει το γεγονός αυτό και δίδει τη δυνατότητα στον καταναλωτή να επιτύχει τον περιορισμό των ενεργειακών δαπανών του (καθώς και άλλα πράγματα, όπως η καλύτερη θέρμανση της οικίας του, η βελτίωση της παραγωγικότητας και η καταλληλότερη χρήση της ενέργειας), κατά τρόπο που να ανταποκρίνεται καλύτερα στις ανάγκες του. Η παροχή ολοκληρωμένων ενεργειακών υπηρεσιών μπορεί να συμπεριλάβει την παροχή μιας ευρύτατης σειράς υπηρεσιών, όπως: η προμήθεια φυσικού αερίου και ηλεκτρισμού, η προμήθεια ηλεκτρισμού και θερμότητας (μέσω της μικτής παραγωγής ηλεκτρισμού-θερμότητας), η μόνωση, ο φωτισμός με μειωμένη χρήση ενέργειας, η χρήση ενός νέου καυστήρα ενεργειακά αποδοτικής κεντρικής θέρμανσης και η μικρής κλίμακας μονάδα μικτής παραγωγής ηλεκτρισμού-θερμότητας, που θα προσφέρει η εταιρεία παροχής ολοκληρωμένων ενεργειακών υπηρεσιών. Σκοπός είναι να διασφαλισθεί ότι ακόμη και στην περίπτωση που ο καταναλωτής αναγκασθεί να προβεί στην αγορά νέου εξοπλισμού, η οικονομία που θα πραγματοποιήσει ως προς τις μονάδες που καταναλώνει, θα έχει ως αποτέλεσμα οι συνολικές δαπάνες του για την παροχή ενεργειακών υπηρεσιών να είναι, μεσοπρόθεσμα, χαμηλότερες από τις προηγούμενες δαπάνες του για την αποκλειστική προμήθεια ενέργειας. Σε ορισμένες περιπτώσεις η απόσβεση του κόστους των μέτρων ενεργειακής αποδοτικότητας πραγματοποιείται σε 1-2 έτη, ενώ σε άλλες περιπτώσεις φθάνει έως τα 5 έτη. Μετά από την περίοδο αυτή υπάρχει καθαρή οικονομία.

3.2.2. Η έννοια των ενεργειακών υπηρεσιών συνεπάγεται ότι θα απαιτηθεί η εισαγωγή νέων διαρθρώσεων και προσεγγίσεων ως προς την τιμολόγηση. Στην περίπτωση αυτή, είναι σημαντικό να διατηρηθεί η διαφάνεια ως προς τις τιμές, δηλαδή στους λογαριασμούς/τιμολόγια, θα πρέπει να περιγράφονται με σαφήνεια και κατά τον κατάλληλο τρόπο τα ποσά με τα οποία επιβαρύνεται ο καταναλωτής για τον εφοδιασμό του σε καύσιμη ύλη και τα ποσά που αντιστοιχούν σε παροχή υπηρεσιών ή προϊόντα ενεργειακής αποδοτικότητας. Προκειμένου να διασφαλισθεί η διατήρηση της εμπιστοσύνης των καταναλωτών, η ΟΚΕ θεωρεί ότι θα πρέπει να υπάρξει συμμετοχή των καταναλωτών και των οργανώσεών τους, στην ανάπτυξη και εφαρμογή των εν λόγω εννοιών.

3.2.3. Η καθιέρωση του ανταγωνισμού στον τομέα του ενεργειακού εφοδιασμού μπορεί να αποβεί επωφελής για την ενεργειακή αποδοτικότητα και να διευκολύνει την ανάπτυξη της παροχής ολοκληρωμένων ενεργειακών υπηρεσιών. Οι εταιρείες ηλεκτρισμού και φυσικού αερίου θα πρέπει να συνειδητοποιήσουν ότι η προσφορά μίας σειράς από ενεργειακές υπηρεσίες, αποτελεί ένα καλό τρόπο για να κερδίσουν και να διατηρήσουν πελάτες. Η ύπαρξη προμηθευτών που προσφέρουν περισσότερες από μία καύσιμες ύλες είναι πιθανόν να αποδειχθεί σημαντική για την ανάπτυξη της παροχής ολοκληρωμένων ενεργειακών υπηρεσιών, ιδιαίτερα όσον αφορά την οικιακή κατανάλωση. Ο προμηθευτής που προσφέρει περισσότερες από μια καύσιμες ύλες είναι πιθανότερο να παράσχει αντικειμενικές συμβουλές σχετικά με το ποια είναι η πλέον ενδεδειγμένη καύσιμη ύλη.

3.2.4. Ενεργειακές υπηρεσίες παρέχονται, επίσης, από ανεξάρτητες εταιρείες, τάση που είναι πολύ πιθανόν να αυξηθεί με την απελευθέρωση των αγορών. Οι κυβερνήσεις θα πρέπει να λάβουν τα κατάλληλα μέτρα, προκειμένου να διασφαλισθεί ότι οι επιχειρήσεις κοινής ωφελείας δεν θα εκμεταλλεύονται την ισχυρή θέση τους στην αγορά για να εξαφανίσουν παρόμοιες εταιρείες και ότι υφίσταται θεμιτός ανταγωνισμός.

3.2.5. Προκειμένου να ενθαρρυνθεί η λήψη των μέτρων που περιγράφονται στο σημείο 3.2.1, είναι επίσης αναγκαία η παροχή οικονομικών κινήτρων εκ μέρους των προμηθευτών ολοκληρωμένων ενεργειακών υπηρεσιών προς τους καταναλωτές. Αυτό μπορεί να επιτευχθεί είτε μέσω της ανάληψης δράσης εκ μέρους των προμηθευτών για την παροχή συμβουλών ως προς τη χρήση των κυβερνητικών επιχορηγήσεων (όπου διατίθενται παρόμοιες επιχορηγήσεις) ή μέσω της χονδρικής αγοράς ποσοτήτων και της παροχής εκπτώσεων, όπως οι ηλεκτρικοί λαμπτήρες με χαμηλή κατανάλωση ενέργειας. Τα θέματα αυτά εξετάζονται στο άρθρο 2 (δ) (δεύτερο σημείο).

3.2.6. Στο άρθρο 2 (δ) περιλαμβάνεται πρόταση για την εκπόνηση προγραμμάτων χειρισμού της ζήτησης για τους καταναλωτές ενέργειας χαμηλού εισοδήματος. Όπως σημειώνεται στο σημείο 3.1.5, οι καταναλωτές χαμηλού εισοδήματος αντιμετωπίζουν σημαντικά προβλήματα λόγω της έλλειψης κεφαλαίου. Αυτό είναι δυνατόν να σημαίνει ότι ίσως απαιτείται η παροχή προς αυτούς περισσότερων οικονομικών κινήτρων από ό,τι σε άλλους καταναλωτές (βλ. σημείο 3.2.5), προκειμένου να καταστεί δυνατή η εκ μέρους τους λήψη μέτρων ενεργειακής αποδοτικότητας. Στον βαθμό που είναι αδύνατη η παροχή, σε αυτούς, ενεργειακών υπηρεσιών σε εμπορική βάση, και δεν είναι δυνατόν να δικαιολογηθεί η επιχορήγησή τους εκ μέρους των προμηθευτών/διανομέων ενέργειας που λειτουργούν με εμπορικά κριτήρια ή στο πλαίσιο πρωτοβουλιών για το χειρισμό της ζήτησης (παραδείγματος χάρη, για να αποφευχθεί η πραγματοποίηση επενδύσεων στον τομέα της δυναμικότητας διανομής), η εκπόνηση ουσιαστικών προγραμμάτων θα εξαρτηθεί γενικά από τις επιχορηγήσεις που θα διαθέσει η κυβέρνηση.

3.2.7. Προκειμένου να επιτευχθεί η μετατροπή της αγοράς από αγορά προμήθειας ενέργειας σε αγορά παροχής ενεργειακών υπηρεσιών, είναι πιθανόν να απαιτηθεί αρκετός χρόνος, ιδιαίτερα όσον αφορά τον τομέα της οικιακής κατανάλωσης. Λαμβανομένων υπόψη των δεσμεύσεων που έχει αναλάβει η Κοινότητα σχετικά με τη μείωση των εκπομπών ρύπων, απαιτείται η επίσπευση της ολοκλήρωσης της διαδικασίας. Η ΟΚΕ θεωρεί ότι ένας από τους στόχους της πρότασης αυτής θα πρέπει να είναι η εξάλειψη των εμποδίων που παρεμβάλλονται στην εν λόγω μετατροπή της αγοράς [π.χ. Άρθρο 2 (γ)].

3.3. Παροχή τεχνητών κινήτρων στους προμηθευτές

Η πραγματοποίηση ελέγχων επί των εσόδων (έλεγχοι των κερδών ή των τιμών) των προμηθευτών/διανομέων ενέργειας εκ μέρους των κρατών μελών, είναι δυνατόν να συμβάλει σημαντικά στην εφαρμογή ορθολογικών χρήσεων της ενέργειας. Στο πλαίσιο αυτό θα πρέπει να επιδειχθεί ιδιαίτερη προσοχή, προκειμένου να μην αποτελέσουν οι έλεγχοι αυτοί τεχνητό κίνητρο για τις εταιρείες, με αποτέλεσμα να επιδιώξουν την αύξηση του αριθμού των μονάδων που προμηθεύουν ή διανέμουν στους καταναλωτές.

4. Ειδικές τροποποιήσεις του κειμένου της οδηγίας

4.1. Το μέρος αυτό του σχεδίου γνωμοδότησης περιλαμβάνει προτάσεις για την πραγματοποίηση ειδικών τροποποιήσεων του σχεδίου οδηγίας σε σχέση με τα θέματα και ανησυχίες που εκφράσθηκαν στα μέρη 2 και 3.

4.2. Πρώτη σελίδα του σχεδίου οδηγίας, 9η παράγραφος

Να αντικατασταθεί το κείμενο «δεν μπορεί να πραγματοποιηθεί ικανοποιητικά σε επίπεδο κρατών μελών» από το κείμενο «πρέπει να εφαρμοσθεί ικανοποιητικά σε όλα τα κράτη μέλη».

Αιτιολογία

Η εν λόγω δράση θα εφαρμοσθεί σε επίπεδο κρατών μελών. Η οδηγία έχει ως στόχο να παράσχει το πλαίσιο εφαρμογής.

4.3. Άρθρο 1

Να διαγραφεί το υφιστάμενο κείμενο και να αντικατασταθεί από το ακόλουθο:

«Η οδηγία αυτή έχει ως στόχο να συμβάλει στην επίτευξη του στόχου της σταθεροποίησης των εκπομπών CO2 το έτος 2000 στο ύψος του 1990 σε ολόκληρη την Κοινότητα και να αναπτύξει το κατάλληλο πλαίσιο για την περαιτέρω βελτίωση της ενεργειακής αποδοτικότητας και μετά από το 2000. Στόχος είναι η συμμετοχή των τομέων εφοδιασμού και διανομής ηλεκτρισμού και φυσικού αερίου στην προσπάθεια βελτίωσης της ενεργειακής αποδοτικότητας τελικής χρήσης, μέσω της εφαρμογής τεχνικών ορθολογικού προγραμματισμού. Η "ενεργειακή αποδοτικότητα τελικής χρήσης" περιλαμβάνει την μικρής κλίμακας, αποκεντρωμένη (γεωγραφικά εντοπισμένη) μικτή παραγωγή ηλεκτρισμού-θερμότητας. Οι τεχνικές ορθολογικού προγραμματισμού θα χρησιμοποιηθούν για την αξιολόγηση εναλλακτικών πηγών ενέργειας (ενεργειακός εφοδιασμός και μείωση της ζήτησης ενέργειας) επί συγκρίσιμης οικονομικής βάσης. Η παρούσα οδηγία ισχύει μόνο για τις δραστηριότητες των εταιρειών ηλεκτρισμού και φυσικού αερίου που αφορούν τον εφοδιασμό και τη διανομή.»

Αιτιολογία

i)

Η οδηγία θα έχει περιορισμένη συμβολή σε σχέση με τον στόχο που έχει τεθεί για το έτος 2000 και για το λόγο αυτό επιβάλλεται να ληφθεί υπόψη η περίοδος μετά το 2000.

ii)

Η οδηγία θα επηρεάσει τόσο τη λειτουργία του εφοδιασμού, όσο και της διανομής (βλ. σημείο 2.1.1).

iii)

Ο όρος «ολοκληρωμένος προγραμματισμός των ενεργειακών πόρων» προκαλεί σύγχυση διότι συνδέεται με τον ολοκληρωμένο προγραμματισμό των ενεργειακών πόρων που εφαρμόζεται στις ΗΠΑ, και καλύπτει το σύνολο της παραγωγής, μετάδοσης και διανομής. Η ΟΚΕ θεωρεί, κατά συνέπεια, ότι είναι προτιμότερη η χρησιμοποίηση του όρου «τεχνικές ορθολογικού προγραμματισμού» (βλ. σημείο 2.1.2).

iv)

Οι λέξεις «επενδυτικές ευκαιρίες» διαγράφηκαν, διότι οι λύσεις που θα επιλεγούν δεν θα προϋποθέτουν σε όλες τις περιπτώσεις την πραγματοποίηση ανταγωνιστικών επενδύσεων (βλ. σημείο 2.1.3).

v)

Η μικρής κλίμακας, αποκεντρωμένη (γεωγραφικά εντοπισμένη) μικτή παραγωγή ηλεκτρισμού-θερμότητας είναι δυνατόν να έχει ως αποτέλεσμα τη βελτίωση της ορθολογικής τελικής χρήσης ηλεκτρισμού και φυσικού αερίου και, κατά συνέπεια, θα πρέπει να περιληφθεί στον ορισμό της «ενεργειακής αποδοτικότητας τελικής χρήσης» (βλ. σημείο 2.1.3.3).

vi)

Η τελική πρόταση καθιστά σαφές ότι το πεδίο εφαρμογής της οδηγίας περιορίζεται στις λειτουργίες των εταιρειών ηλεκτρισμού και φυσικού αερίου που αφορούν τον εφοδιασμό και τη διανομή (βλ. σημείο 2.1.5).

4.4. Άρθρο 2 (α)

Να διαγραφεί η λέξη «όλες» στην τέταρτη σειρά.

Να αντικατασταθούν οι λέξεις «επί ενιαίας οικονομικής βάσης» από τις λέξεις «επί συγκρίσιμης οικονομικής βάσης».

Αιτιολογία

Βλ. σημείο 2.2.1.

4.5. Άρθρο 2 (β)

Να διαγραφεί το υφιστάμενο κείμενο και να προστεθεί το ακόλουθο:

«Εξέταση του κατά πόσον εφαρμόζονται τα οικονομικά μέτρα ενεργειακής αποδοτικότητας τα οποία έχουν προσδιορισθεί βάσει τεχνικών ορθολογικού προγραμματισμού.»

Αιτιολογία

Βλ. σημεία 2.1.2 και 4.3 (iii).

4.6. Άρθρο 2 (γ)

Να διαγραφεί το υφιστάμενο κείμενο και να προστεθεί το ακόλουθο:

«Ανασκόπηση της υπάρχουσας σχετικής νομοθεσίας με σκοπό να διασφαλισθεί ότι θα εξαλειφθεί κάθε εμπόδιο που θα περιορίζει τη δυνατότητα των εταιρειών διανομής ηλεκτρισμού και φυσικού αερίου να επιβαρύνουν τους καταναλωτές με το κόστος των ενεργειακών υπηρεσιών που τους παρέχουν και των προϊόντων με τα οποία τους εφοδιάζουν. Οιαδήποτε μεταβολή του τρόπου τιμολόγησης θα πρέπει να διασφαλίσει τη διαφάνεια των τιμών, ως προς τον εφοδιασμό σε καύσιμη ύλη και την παροχή ενεργειακά αποδοτικών υπηρεσιών, για τον καταναλωτή. Θα πρέπει, επίσης, να διασφαλισθεί ότι δεν παρεμβάλλονται εμπόδια στην ανάπτυξη επιχειρηματικών δραστηριοτήτων που αφορούν την παροχή ολοκληρωμένων ενεργειακών υπηρεσιών και στην προσφορά φυσικού αερίου, θέρμανσης και άλλων καυσίμων, ώστε να υπάρξει πλήρης παροχή ολοκληρωμένων ενεργειακών υπηρεσιών στον καταναλωτή και η καλύτερη δυνατή ενεργειακή αποδοτικότητα. Θα πρέπει, επίσης, να διασφαλισθεί ότι δεν παρεμβάλλεται κανένα εμπόδιο στην ελεύθερη είσοδο των ανεξάρτητων προμηθευτών ενεργειακών υπηρεσιών στην αγορά.»

Αιτιολογία

Βλ. σημεία 2.2.3 και 3.2.

4.7. Άρθρο 2 (δ), τρίτο σημείο

Να διαγραφεί το υφιστάμενο κείμενο και να προστεθεί το ακόλουθο:

«Να επικεντρωθούν ορισμένα προγράμματα παροχής ολοκληρωμένων ενεργειακών υπηρεσιών και διαχείρισης της ζήτησης στους καταναλωτές χαμηλού εισοδήματος.»

Αιτιολογία

Βλ. σημείο 3.2.6.

Άρθρο 2 (δ), τέταρτο σημείο

Να διαγραφεί το υφιστάμενο κείμενο και να προστεθεί το ακόλουθο:

«Να υποστηρίξουν την παροχή ολοκληρωμένων ενεργειακών υπηρεσιών, με τη δημιουργία θυγατρικών εταιρειών χρηματοδότησης ή με τη συνεργασία με ήδη υφιστάμενες εταιρείες χρηματοδότησης εκ μέρους τρίτων.»

Αιτιολογία

Διασαφηνίζει το κείμενο της οδηγίας.

4.8. Άρθρο 2 (ε)

Να διαγραφεί το υφιστάμενο κείμενο και να προστεθεί το ακόλουθο:

«Ενθάρρυνση των δημόσιων αρχών να ενσωματώσουν τις επιλογές διαχείρισης της ζήτησης στις δημόσιες συμβάσεις προμήθειας ενέργειας που συνάπτουν.»

Αιτιολογία

Βλ. σημείο 2.2.5.

5. Συμπεράσματα και συστάσεις

5.1. Η ΟΚΕ εκφράζει την πλήρη υποστήριξή της προς την πρόταση της Επιτροπής, για την επίτευξη κοινοτικών στόχων σχετικά με τη μείωση των εκπομπών διοξειδίου του άνθρακα (CO2). Υποστηρίζει την πρόθεση της πρότασης σχετικά με την συμβολή των εταιρειών ηλεκτρισμού και φυσικού αερίου στην επίτευξη των εν λόγω στόχων, με την ανάληψη οικονομικών πρωτοβουλιών για τη βελτίωση της αποδοτικότητας της χρήσης ενέργειας εκ μέρους των καταναλωτών. Εντούτοις, ιδιαίτερα όσον αφορά το προοίμιο της, η πρόταση, υπό την παρούσα μορφή της, είναι ασαφής.

5.2. Η ΟΚΕ, μετά από διαβουλεύσεις με την Επιτροπή, κατανοεί ότι πρόθεσή της είναι να ενθαρρυνθούν τα κράτη μέλη να αναπτύξουν το κατάλληλο πλαίσιο για την αποδοτικότητα της τελικής χρήσης της ενέργειας που να περιλαμβάνει μόνο τις δραστηριότητες των εταιρειών παροχής υπηρεσιών κοινής ωφελείας που αφορούν την διανομή και την προμήθεια και να λαμβάνει πλήρως υπόψη τα συμφέροντα των καταναλωτών.

5.3. Από τα προαναφερθέντα προκύπτει ότι η ΟΚΕ δεν υποστηρίζει την πρόταση της Επιτροπής για την έκδοση οδηγίας του Συμβουλίου, υπό την παρούσα μορφή της. Εντούτοις, η ΟΚΕ θεωρεί ότι, για τη διασφάλιση της υιοθέτησης τεχνικών ορθολογικής χρήσης της ενέργειας στους τομείς της διανομής ηλεκτρισμού και φυσικού αερίου, απαιτείται η έκδοση οδηγίας. Η ΟΚΕ θα υποστηρίξει την έκδοση οδηγίας μόνον υπό την προϋπόθεση ότι θα πραγματοποιηθούν οι τροποποιήσεις του κειμένου που αναφέρονται στο μέρος 4 της παρούσας γνωμοδότησης και ευελπιστεί ότι η Επιτροπή θα προβεί στην τροποποίηση του σχεδίου οδηγίας σύμφωνα με τις προτάσεις της.

5.4. Η ΟΚΕ συνιστά στην Επιτροπή να προβεί στην αναθεώρηση του κειμένου της αιτιολογικής έκθεσης λαμβάνοντας υπόψη τις απόψεις που διατυπώνονται στα μέρη 2 και 3 της παρούσας γνωμοδότησης.

Βρυξέλλες, 24 Απριλίου 1996.

Ο Πρόεδρος

της Οικονομικής και Κοινωνικής Επιτροπής

Carlos FERRER

() ΕΕ αριθ. C 1 της 4. 1. 1996, σ. 6.

() Γνωμοδότηση της Οικονομικής και Κοινωνικής Επιτροπής για την «Πρόταση απόφασης του Συμβουλίου σχετικά με την προώθηση της ενεργειακής αποδόσεως στην Κοινότητα (SAVE)». Έγγρ. COM(90) 365 της 20 Μαρτίου 1991.

() Γνωμοδότηση της Οικονομικής και Κοινωνικής Επιτροπής για την «Κοινοτική Ενεργειακή Πολιτική» (Γνωμοδότηση πρωτοβουλίας). ΕΕ αριθ. C 393 της 31. 12. 1994.

() ΕΕ αριθ. C 65 της 14. 3. 1992, σ. 6.